“หมอวิชัย”เร่งจดทะเบียนบอร์ด แต่“ทวิช”ยื่นค้านไม่ได้รับความเป็นธรรม
ประชุม IFEC วันนี้ (2 พ.ค.60) “หมอวิชัย” เก็บได้อีก 1 เสียง ชนะ 5:4 ฟาก “ทวิช” รีบส่งหนังสือคัดค้านการแต่งตั้งบอร์ดใหม่ทันที
2 พ.ค. 2560

ผู้สื่อข่าวรายงานว่า ที่ประชุมสามัญผู้ถือหุ้น บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ประจำปี 60 วันนี้ (2 พ.ค.) ได้มีการคัดเลือกกรรมการบริษัท แทนกรรมการที่ครบวาระ โดยนายธีติพันธ์ เทพผดุงพร ได้รับคะแนนสูงสุด 864,350,519 คะแนน ,พล.ต.อ.สุนทร ซ้ายขวัญ ได้รับคะแนนเสียง 45,163,605 คะแนน และนายปริญญา วิญญรัตน์ ได้คะแนน 41,791,868 คะแนน
โดยกรรมการที่ถูกคัดเลือกในวันนี้ทั้งหมด 3 ราย เป็นฝ่ายที่นายทวิช เตชะนาวากุล เสนอชื่อทั้งหมด 2 ราย ประกอบด้วย ,พล.ต.อ.สุนทร และนายปริญญา ส่วนลำดับที่ 1 นายธีติพันธ์ เป็นฝ่ายที่กลุ่มเทพผดุงพร เป็นผู้เสนอชื่อ ซึ่งกลุ่มเทพผดุงพร นั้น ถือหุ้น IFEC ราว 5.45% ถือเป็นกลุ่มผู้ถือหุ้นใหญ่อันดับ 2
ทั้งนี้ภายหลังจากนายธีติพันธ์ ได้รับเลือกเข้ามา จะส่งผลให้นายแพทย์วิชัย ถาวรวัฒนยงค์ มีกรรมการในฝั่งของตนเองเพิ่มขึ้นเป็น 5 คน จากกรรมการทั้งหมด 9 คน ขณะที่ฝั่งของนายทวิช เตชะนาวากุล ในฐานะกรรมการและผู้ถือหุ้นใหญ่ IFEC มีกรรมการในฝั่งของตนเองลดลงเหลือ 4 คน จากเดิม 5 คน เนื่องจากได้เสนอรายชื่อกรรมการเข้าร่วมการคัดเลือกในครั้งนี้ 3 คน แต่ได้รับเลือกกลับเข้ามาเพียง 2 คน
สำหรับเลือกตั้งกรรมการวันนี้กำหนดให้ใช้วิธีการลงคะแนนเสียงแบบสะสม (comulative voting) ซึ่งจะกำหนดสิทธิการโหวตตามสัดส่วนการถือหุ้นที่แบ่งคะแนนให้กับผู้ที่ต้องการสนับสนุนให้เข้ามาเป็นกรรมการ 3 คน แม้ว่าจะมีผู้ถือหุ้นหลายรายที่พยายามคัดค้านการลงคะแนนในรูปแบบนี้
รวมทั้งนายทวิชก็ขอใช้สิทธิ์ผู้ถือหุ้นใหญ่แสดงความไม่เห็นด้วย แต่ทางทีมทนายและที่ปรึกษายืนยันว่าการเลือกตั้งกรรมการในรูปแบบนี้ชอบด้วยกฎหมาย จึงมีการดำเนินการเลือกตั้งต่อไป
 
อย่างไรก็ตาม ล่าสุด นายทวิช ได้ส่งคำคัดค้านการเปลี่ยนแปลงแก้ไขกรรมการบริษัท IFEC แก่นายทะเบียนหุ้นส่วนบริษัทกรุงเทพมหานคร กรมพัฒนาธุรกิจการค้า กระทรวงพาณิชย์ ถึงการประชุมผู้ถือหุ้นสามัญประจำปี 2560 ในวันที่ 2 พ.ค.60  วาระที่ 3 การพิจารณาอนุมัติการแต่งตั้งกรรมการแทนกรรมการที่ครบกำหนดออกตามวาระ ซึ่งปรากฏตามหนังสือรับรองบริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) และหนังสือเชิญประชุมสามัญผู้ถือหุ้นประจำปี 2560 อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน)
ทั้งนี้ปรากฏว่า นายวิชัย ได้ดำเนินการประชุมโดยขัดต่อข้อบังคับของบริษัทที่จดทะเบียนหุ้นส่วนบริษัทกรุงเทพมหานครเมื่อวันที่ 12 ต.ค.58 ข้อ 20 วิธีการเลือกกรรมการ ที่กำหนดว่า “ข้อ20 กรรมการนั้นให้ที่ประชุมผู้ถือหุ้นเลือกตั้งตามหลักเกณฑ์และวิธีการดังต่อไปนี้
1) ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อหนึ่งเสียง
2) ผู้ถือหุ้นแต่ละคนจะต้องใช้คะแนนเสียงที่มีอยู่ทั้งหมดตาม 1) เลือกตั้งตามบุคคลเดียวหรือหลายคนเป็นกรรมการก็ได้ แต่จะแบ่งคะแนนเสียงให้แก่ผู้ใดมากน้อยเพียงใดไม่ได้
โดยปรากฏตามข้อบังคับบริษัทอินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) แต่นายวิชัย ผู้ทำหน้าที่ประธานในที่ประชุม ไม่ปฏิบัติตามข้อบังคับของบริษัท แต่ได้กำหนดวิธีการเลือกตั้งกรรมการแทนกรรมการที่ครบวาระ จำนวน 3 คน โดยผู้ถือหุ้นคนหนึ่งมีคะแนนเสียงเท่ากับจำนวนหุ้นที่ตนถือคูณด้วยจำนวนกรรมการที่เลือกตั้ง และผู้ถือหุ้นแต่ละคนจะแบ่งคะแนนเสียงให้แก่ผู้ใดมากน้อยเพียงใดก็ได้
ทั้งนี้จึงส่งผลให้มติที่ประชุมผู้ถือหุ้นของบริษัทในวาระที่ 3 ดังกล่าว เป็นมติที่ไม่ปฏิบัติตามหรือฝ่าฝืนต่อข้อบังคับของบริษัท ฝ่าฝืนพระราชบัญญัติบริษัทมหาชนจำกัด พ.ศ.2535 มาตรา 70 ดังนั้น นายทวิช ในฐานะผู้ถือหุ้นของ IFEC โดยถือหุ้นจำนวน 202,616,800 หุ้นหรือคิดเป็น 10.03% ปรากฏตามข้อมูลสารสนเทศตลาดหลักทรัพย์แห่งประเทศไทย ข้อมูลรายบริษัทในส่วนของผู้ถือหุ้นรายใหญ่ และในฐานะกรรมการบริษัทตามหนังสือรับรองบริษัทจึงขอคัดค้านต่อนายทะเบียนหุ้นส่วนบริษัทกรุงเทพมหานคร ขอให้ระงับการแก้ไขเปลี่ยนแปลงกรรมการ 3 คน ตามมติที่ประชุมผู้ถือหุ้นสามัญประจำปี 2560 เมื่อวันที่ 2 พ.ค.60
โดยนายทวิชจะดำเนินคดีตามกฎหมายทั้งทางอาญาและทางแพ่งแก่นายวิชัย และหรือบุคคลใดที่ร่วมกันกระทำให้นายทวิชและ IFEC ได้รับความเสียหายต่อไป